#### E L Ő T E R J E S Z T É S

**Szombathely Megyei Jogú Város Közgyűlése**

**Városstratégiai, Idegenforgalmi és Sport Bizottságának**

**2021. június 22-i ülésére**

**Tájékoztatás az Ernuszt kripta felújításával kapcsolatban**

Vas megye, illetve Szombathely térsége történetében jelentős szerepet betöltő Ernuszt család leszármazottja megkereséssel fordult Szombathely Megyei Jogú Város Polgármesteréhez és a Nemzeti Emlékhely és Kegyeleti Bizottsághoz (NEKB) a család temetkezési helyével kapcsolatban. Az egykori főispán és mecénás Ernuszt Kelemen (1832-1917) által építtetett családi mauzóleumot a második világháború után feldúlták, majd államosították, az ott nyugvók földi maradványait pedig áthelyezték az oladi temetőbe. A rendszerváltozás után a kripta Szombathely MJV Önkormányzata tulajdonába került, műemlékké nyilvánították, de az egykor ott nyugvó családtagokat nem helyezték vissza eredeti sírhelyükbe.

A NEKB 29/2018. számú határozatával egyhangúlag úgy döntött, hogy biztosítja a család leszármazottját erkölcsi támogatásáról és írásban fordult Polgármester Úrhoz az Ernuszt kripta felújítása tárgyában annak érdekében, hogy a felújítást követően a család leszármazottjai visszakaphassák a kripta használati jogát.

Ezt követően a NEKB arról tájékoztatta Szombathely MJV Polgármesterét, hogy az Ernuszt kriptát a 47/2018. határozatával „A” kategóriában a nemzeti sírkert részévé nyilvánította – és lehetősége szerint – támogatja annak felújítását.

Az „A” kategória örökös védettséget jelent. A védett temetkezési hely feletti, a temetőkről és temetkezésről szóló 1999. évi XLIII. törvény 22. § (2) bekezdése szerinti rendelkezési jogot – a 144/2013. (V.14.) Korm.rendelet alapján – a NEKB adminisztratív és operatív feladatait ellátó szervezete, a Nemzeti Örökség Intézete (NÖRI) gyakorolja, amely intézmény gondoskodik a védettségről. A NEKB a támogatásának mértékét és módját az állapotfelmérés eredménye és a felújításhoz szükséges költségbecslés alapján tudja meghatározni.

A felújításhoz szükséges előkészület részeként elkészült a kripta építéstörténeti tudományos dokumentációja és értékleltára, illetve a felmérési terve.

Fenti dokumentációk alapján egyeztetésre került sor a Vas Megyei Kormányhivatal [Építésügyi és Örökségvédelmi Főosztály](https://www.kormanyhivatal.hu/hu/vas/vas-megye-elerhetosegek/epitesugyi-oroksegvedelmi-fosztaly)ával, jelenleg a kripta kiviteli terveinek elkészítésére – beleértve a szükséges szakági terveket – vonatkozó árajánlat benyújtását várjuk a felkért szakértőtől.

A kiviteli tervek elkészítésére beérkező árajánlat elfogadása esetén kerülhet sor a tervek elkészítésének megrendelésére, majd azok elkészülte után szükség van annak a NÖRI felé való benyújtására, jóváhagyására.

Mindezeket követően kerülhet sor a kripta felújítására – rendelkezésre álló fedezet esetén – a jóváhagyott kiviteli tervek alapján.

A kripta felújítását követően megvizsgálásra kerül az Ernuszt leszármazott, Masát Péterné kezdeményezése alapján az egykor ott nyugvók végső nyughelyének méltó rendezési lehetősége a kripta épületében.

2021. március hónapban Harangozó Bertalan kormánymegbízott úr megkereste Polgármester Urat a kripta felújításával kapcsolatban. A tervezett közös helyszíni bejárásra Kormánymegbízott Úr egyéb elfoglaltsága miatt nem került sor.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2021. június ,, ,,**

 **/: Horváth Soma :/**

**…../2021. (VI.22.) VISB. sz. határozat**

Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága megtárgyalta az Ernuszt kripta felújításával kapcsolatos előterjesztést, és az abban foglaltakat elfogadásra javasolja a Közgyűlésnek.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője,

**Határidő:** azonnal